Bill Gross ราชาแห่งพันธบัตร
“เวลาผมเอาเท้าชี้ขึ้นฟ้า นี่แหละเป็นเวลาที่ผมคิดไอเดียการลงทุนดีๆ ออก” นี่คือคำตอบของ บิล กรอส ที่ถูกถามเกี่ยวกับชีวิตประจำวันของเขาว่า ทำอะไรบ้าง  หากถามถึงนักลงทุนผู้ยิ่งใหญ่ของโลก   วอร์เรน บัฟเฟตต์ เจ้าของปรัชญานักลงทุนหุ้นเน้นคุณค่า คงเข้ามาอยู่ในความคิดของเราเป็นลำดับแรก
1 ส.ค. 2561

Bill Gross ราชาแห่งพันธบัตร / โดย ลงทุนแมน
“เวลาผมเอาเท้าชี้ขึ้นฟ้า นี่แหละเป็นเวลาที่ผมคิดไอเดียการลงทุนดีๆ ออก” นี่คือคำตอบของ บิล กรอส ที่ถูกถามเกี่ยวกับชีวิตประจำวันของเขาว่า ทำอะไรบ้าง
หากถามถึงนักลงทุนผู้ยิ่งใหญ่ของโลก
วอร์เรน บัฟเฟตต์ เจ้าของปรัชญานักลงทุนหุ้นเน้นคุณค่า คงเข้ามาอยู่ในความคิดของเราเป็นลำดับแรก
แต่เรื่องราววันนี้เป็นของ บิล กรอส ซึ่งเป็นนักลงทุนผู้ยิ่งใหญ่ของโลกเช่นกัน แต่เครื่องมือทางการเงินของเขาไม่ใช่หุ้น แต่คือ พันธบัตร..
การลงทุนในตลาดพันธบัตรของเขา ทำให้เขามีสินทรัพย์รวมกว่า 49,500 ล้านบาทและได้รับฉายา Bond King หรือ ราชาแห่งพันธบัตร
ฉายานี้มีที่มาอย่างไร
ลงทุนแมนจะเล่าให้ฟัง
74 ปีก่อน..
คุณบิล กรอส เกิดในครอบครัวที่มีฐานะปานกลาง ในรัฐ Ohio ประเทศสหรัฐอเมริกา มีคุณพ่อเป็นพนักงานขายเหล็ก และคุณแม่เป็นแม่บ้าน
เมื่อคุณกรอส เติบโตขึ้น เขาได้เข้าเรียนและจบการศึกษาชั้นปริญญาตรีที่ Duke University สาขาวิชาจิตวิทยา
หลังจากเรียนจบ คุณกรอส เริ่มฉายแววของนักลงทุน
คุณกรอส เริ่มศึกษาความน่าจะเป็นทางสถิติและวิธีการนับไพ่ Blackjack
เมื่อเขาเริ่มมั่นใจในความสามารถ เขาจึงเดินทางไป Las Vegas พร้อมกับเงินสด 66,000 บาท
คุณกรอส ใช้เวลา 16 ชั่วโมงต่อวันตลอดระยะเวลา 4 เดือน พัฒนาเทคนิค และวิธีการนับไพ่ Blackjack จนเขาสามารถสร้างผลตอบแทนได้กว่า 330,000 บาท หรือ 5 เท่าจากเงินทุน..
เรื่องนี้ทำให้ผู้ดูแลคาสิโนเกิดความสงสัยและไม่พอใจ ส่งผลให้เขาถูกห้ามเข้าไปใช้บริการ
อย่างไรก็ตาม สิ่งที่คุณกรอส ได้เรียนรู้จากคาสิโนใน Las Vegas กว่า 2,000 ชั่วโมง คือการตระหนักถึงความเสี่ยงในการลงทุน
คุณกรอส ให้ความเห็นว่า “แม้ว่าคุณจะแทงถูก หรือมือขึ้นขนาดไหน ถ้าคุณโลภมากและเสี่ยงดวงโดยใช้อารมณ์เป็นที่ตั้ง คุณจะหมดตัว”
หลังจากนั้น คุณกรอส ถูกเรียกไปเป็นนาวิกโยธินกองทัพเรือสหรัฐในสงครามเวียดนามอยู่พักใหญ่ ก่อนที่จะกลับมาเรียนต่อในสาขาบริหารธุรกิจ University of California
ด้วยความสนใจในคณิตศาสตร์และความน่าจะเป็น ประกอบกับประสบการณ์การลงทุนในคาสิโน
คุณกรอส จึงเริ่มต้นอาชีพเป็นนักวิเคราะห์การลงทุนในบริษัท Pacific Mutual Life และเขาเริ่มทำผลงานได้อย่างโดดเด่นในตลาดตราสารหนี้
ในวัย 28 ปี คุณกรอส ตัดสินใจจัดตั้งบริษัทขึ้นในนาม Pacific Investment Management Company (PIMCO) ภายใต้ Pacific Life Insurance Co,. ด้วยสินทรัพย์รวม 396 ล้านบาท
ชื่อเสียงของคุณกรอส มาจากกองทุน PIMCO Total Return Fund ที่เขากระจายการลงทุนในพันธบัตร และสามารถสร้างผลตอบแทนเฉลี่ย 8.3% ต่อปี ซึ่งชนะทั้งตลาดตราสารหนี้และตราสารทุนในขณะนั้น
บิล กรอส มีแนวทางการลงทุนอย่างไร?
คุณกรอส ให้ความสำคัญกับกรอบการลงทุน โดยเขากำหนดมุมมองระยะยาวประมาณ 3-5 ปี
ไม่หมดเพียงแค่นี้ คุณกรอส ลดความผันผวนของมูลค่าสินทรัพย์ของกองทุนด้วยการกระจายการลงทุน รวมถึงการหาผลตอบแทนระยะสั้นจากความผิดปกติของราคา
ผลงานที่โดดเด่นคือ การปรับลดสัดส่วนเม็ดเงินลงทุนในสินทรัพย์ประเภท Subprime ก่อนที่จะเกิดวิกฤต Hamburger
แปลว่า คุณกรอส สามารถคาดเดาและวิเคราะห์ได้อย่างแม่นยำ เขาจึงเตรียมตัวและหาวิธีรับมือกับเหตุการณ์ที่จะเกิดขึ้นได้อย่างทันท่วงที
อะไรที่ทำให้เขาอ่านเกมการเงินออกขนาดนี้?
ชีวิตประจำวันของ บิล กรอส น่าสนใจ
คุณกรอส ตื่นนอนตอนตี 4 ครึ่งเพื่อเตรียมตัวสำหรับงานในทุกวัน เขาเริ่มตรวจสอบข้อมูลตลาดโลกและไปถึงที่ทำงานในอีก 1 ชั่วโมงถัดไป
ทุกวันช่วงเช้า เขาจะไปปั่นจักรยาน และเล่นโยคะที่คลับแห่งหนึ่งในละแวกเดียวกับบริษัทประมาณ 2 ชั่วโมงและจบกิจกรรมช่วงเช้าของทุกวันด้วยท่าหกสูงประมาณ 1 นาที..
ในแต่ละวันที่ทำงาน คุณกรอส เลี่ยงที่จะใช้โทรศัพท์มือถือ และพยายามติดต่อกับคนให้น้อยที่สุดในแต่ละวัน รวมถึงหลีกเลี่ยงการเปิดอีเมล
เนื่องจาก คุณกรอส ให้ความสำคัญกับสมาธิในการทำงาน
ตลาดตราสารหนี้มีกลไกราคาขึ้นอยู่กับปัจจัยทางเศรษฐศาตร์ ความรวดเร็วในการเคลื่อนย้ายเม็ดเงินมหาศาล และการตัดสินใจที่เฉียบแหลมภายในเสี้ยววินาที มีผลต่อเงินเป็นล้านล้านบาท..
คุณกรอส สามารถขยายขนาดบริษัทจน PIMCO มีสินทรัพย์รวมกว่า 65.7 ล้านล้านบาท คิดเป็น 165,909 เท่า ภายในระยะเวลา 43 ปี ซึ่งเผชิญกับวิกฤตเศรษฐกิจมาหลายครั้ง..
เรื่องนี้ส่งผลให้ บริษัท PIMCO เป็นบริษัทจัดการกองทุนตราสารหนี้ที่ใหญ่ที่สุดในโลก และคุณกรอส ได้รับการยกย่องให้เป็น ราชาแห่งพันธบัตร
ในปี 2014 คุณกรอส ตัดสินใจแยกทางกับ PIMCO ไปอยู่กับ Janus Henderson อย่างไรก็ตาม ประวัติและแนวคิดการลงทุนของเขาน่าศึกษาและนำมาปรับใช้ให้เหมาะสมกับตัวเรา
ปัจจุบัน คุณกรอส มีสินทรัพย์รวมกว่า 49,500 ล้านบาท และมีโครงการบริจาครวมแล้วกว่า 5,230 ล้านบาท..
เรื่องของคุณกรอส บอกอะไรเรา?
การเป็นที่สุด หรือการเป็นบุคคลที่ประสบความสำเร็จระดับโลกไม่ใช่เรื่องง่าย
เบื้องหลังความสำเร็จในฐานะราชาแห่งพันธบัตรที่บริหารกองทุนให้เติบโตอยู่ต่อเนื่องมากว่า 43 ปี คงเป็นอย่างอื่นไปไม่ได้นอกจากความมุ่งมั่น และความมีวินัย
สมาธิและการโฟกัสในการทำงานเป็นสิ่งสำคัญสำหรับคุณกรอส
เขาไม่ใช้โทรศัพท์มือถือระหว่างการทำงานเพื่อให้ความสำคัญกับสมาธิ
กลับมาถามตัวเราเอง
ในเวลาที่เราทำงาน เราเปิดโทรศัพท์มือถือวันละกี่ครั้ง และเราเสียสมาธิเพราะโทรศัพท์มือถือไปมากขนาดไหน..
----------------------
ไม่เล่นมือถือระหว่างทำงาน แต่สามารถอ่านบทความยามว่างได้ ติดตามเรื่องราวน่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
แอปพลิเคชัน blockdit ไม่ได้มีแต่เรื่องลงทุน เรื่องอื่นก็มีนะ
----------------------
Reference
-Rest: Why You Get More Done When You Work Less
-
-
-
-
-
-
-
[8639].